MGT บวก 4% โบรกเชียร์ซื้อเป้า 5.40 บาท อัพกำไรปี 64 โตแตะ 108 ลบ.
MGT บวก 4% โบรกเชียร์ซื้อเป้า 5.40 บาท อัพกำไรปี 64 โตแตะ 108 ลบ. ปีหน้าโตต่อเนื่องทะลุ 129 ลบ.
MGT บวก 4% โบรกเชียร์ซื้อเป้า 5.40 บาท อัพกำไรปี 64 โตแตะ 108 ลบ. ปีหน้าโตต่อเนื่องทะลุ 129 ลบ.
3 ธ.ค. 2564

ผู้สื่อข่าวรายงานว่า วันนี้(3 ธ.ค.64)  ราคาหุ้นบริษัท เมกาเคม (ประเทศไทย) จำกัด (มหาชน) หรือ MGT ณ เวลา 15:22 น. อยู่ที่ระดับ 4.14 บาท บวก 0.18 บาท หรือ 4.55% ราคาสูงสุด 4.26 บาท ราคาต่ำสุด 3.98 บาท ด้วยมูลค่าซื้อขาย 157.44 ล้านบาท

บล.เอเชีย เวลท์ ระบุในบทวิเคราะห์ว่า(18พ.ย.2564) ว่า แนวโน้มกำไรสุทธิไตรมาส 4/2564 ยังเติบโต ทำให้ MGT ยังน่าสนใจ แนะนำ “ซื้อ” ราคาเป้าหมาย 5.40 บาท ซึ่ง PER ที่ 16.7 เท่า โดยมองว่าบริษัทยังมีปัจจัยบวกหนุนผลประกอบการในช่วงไตรมาส 4/2564 และในปี 65 ดังนี้ (1) การเริ่มบันทึกรายได้และกำไรของบริษัท กรีน ลีฟ เคมิคอล จำกัด โดยจะเริ่มบันทึก ในช่วงไตรมาส 4/2564 (2) ธุรกิจ Expand Graphite ที่ปัจจุบันอยู่ระหว่างการทดสอบกับลูกค้า คาดว่าจะเริ่มมีคำสั่งซื้อในช่วงครึ่งหลังปี 2565 และ (3) สถานการณ์ COVID-19 ที่มีแนวโน้มคลี่คลาย รวมถึงการฟื้นตัวของอุตสาหกรรมรถยนต์ และอุตสาหกรรมอาหาร จะหนุนรายได้ ให้เติบโตต่อเนื่อง
อย่างไรก็ตามปัจจัยกดดันผลประกอบการยังอยู่ที่การขาดแคลน ตู้คอนเทนเนอร์ โดยบริษัทแก้ปัญหาโดยการสั่งสินค้าล่วงหน้ารวมถึงมีการสต๊อกสินค้าเก็บไว้ มากขึ้น นอกจากนี้ค่าเงินบาทที่อ่อนค่าในระดับ 32-34 บาทต่อดอลลาร์ ส่งผลให้ราคานำเข้า วัตถุดิบเคมีภัณฑ์ปรับตัวสูงขึ้น ซึ่งกดดันในส่วนของอัตรากำไรขั้นต้นให้ลดลง
จากการลงทุนในบริษัท กรีน ลีฟ เคมิคอล จำกัด ซึ่งประกอบธุรกิจเกี่ยวกับ ความสวยงาม อาหารเสริมและยา รวมถึงบริการทดสอบในห้องปฏิบัติการ โดยบริษัทลงทุนในสัดส่วน 55% จากข้อมูลรายได้ของบริษัท กรีน ลีฟ เคมิคอล จำกัด พบว่า รายได้ในปี 61-63 อยู่ในช่วง 150-200 ล้านบาทต่อปี โดยมีอัตรากำไรสุทธิราว 5-8% จึงประเมินว่าบริษัท กรีน ลีฟ เคมิคอล จำกัด จะหนุนกำไรสุทธิของ MGT ให้เพิ่มขึ้นประมาณปีละ 4-8 ล้านบาท (จากสัดส่วนการถือหุ้น 55%) โดยบริษัทจะเริ่มบันทึกในงบการเงินรวมในช่วงไตรมาส 4/2564 เป็นต้นไปมองการลงทุนดังกล่าว จะเป็นการเพิ่มกลุ่มลูกค้าใหม่และทำให้สัดส่วนรายได้ของกลุ่ม Lifestyle Biotech เพิ่มขึ้น
จากผลประกอบการรายได้ในช่วง 9 เดือน ปี 2564 ที่ 682 ล้านบาท ซึ่งคิดเป็น 79% ของประมาณการเติมในปี 64 โดยช่วงไตรมาส 4/2564 มีแนวโน้มเติบโตเทียบไตรมาสก่อนหน้า เล็กน้อยจากบริษัท กรีน ลีฟ เคมิคอล จํากัด ที่จะหนุนรายได้ให้เพิ่มขึ้น ขณะที่ปี 65 การฟื้นตัวของอุตสาหกรรมต่างๆ และธุรกิจ Graphite ที่คาดจะเริ่มรับรู้รายได้ มองเป็น Upside ให้ผลประกอบการเติบโตอย่าง ต่อเนื่อง จึงทำการปรับประมาณการรายได้ในปี 64-65 เพิ่มขึ้น 9.7% และ 9.8% ตามลำดับ ส่งผลให้กำไรสุทธิของบริษัทเพิ่มขึ้น 5.9% และ 10.3% มาอยู่ที่ 108 ล้านบาท และ 129 ล้านบาท ตามลำดับ
โดยก่อนหน้านี้(11พ.ย.64) ดร.วิทยา อินาลา ประธานเจ้าหน้าที่บริหาร MGT กล่าวว่า ในช่วงไตรมาส 4/2564 บริษัทจะมีการรับรู้รายได้จากบริษัท กรีน ลีฟ เคมิคอล จำกัด เต็มไตรมาสเป็นไตรมาสแรก หลังจากที่เข้าซื้อหุ้นในสัดส่วน 55% คาดปีนี้จะมียอดขายโดยเฉลี่ยประมาณ 150-170 ล้านบาท ซึ่งจะส่งผลให้บริษัทมีรายได้และกำไรที่เติบโตขึ้น อย่างไรก็ตาม บริษัทยังคงเป้าหมายปีนี้จะมียอดขายเติบโตประมาณ 960 ล้านบาทโดยเป็นการเติบโตอย่างต่อเนื่องจากปีก่อน รวมถึงยังมีการพัฒนาสินค้าใหม่ ๆ และมีแผนที่จะทำดีลควบรวมหรือซื้อกิจการ (M&amp;A) อย่างต่อเนื่องในอนาคต
สำหรับผลการดำเนินงานในไตรมาส 3/2564 บริษัทมีกำไรสุทธิประมาณ 30 ล้านบาท เพิ่มขึ้น 38.1% จากช่วงเดียวกันของปีก่อนที่มีกำไรสุทธิ 22  ล้านบาท หลังจากที่มียอดขายเพิ่มขึ้น และมีการควบคุมค่าใช้จ่ายอย่างมีประสิทธิภาพ รวมถึงมีรายได้จากการขายสินค้า 250 ล้านบาท เพิ่มขึ้นมากกว่า 50% จากช่วงเดียวกันของปีก่อนที่มีรายได้จาการขายสินค้า 166  ล้านบาท โดยมาจากการขายที่เพิ่มของบริษัท และบริษัทในเครือ
ขณะที่งวด 9 เดือนแรกของปี 2564 บริษัทมีกำไรสุทธิ 88 ล้านบาท ลดลงประมาณ 5% จากช่วงเดียวกันของปีก่อนที่มีกำไรสุทธิ 93 ล้านบาท เนื่องจากได้รับสิทธิประโยชน์ทางภาษีเกี่ยวกับการปิดกิจการของบริษัทร่วมในปี 2563และมีรายได้จากการขายสินค้า 682  ล้านบาท เพิ่มขึ้น 14.6% จากช่วงเดียวกันของปีก่อนที่มีรายได้จากการขายสินค้า 595 ล้านบาท โดยมาจากการขายที่เพิ่มขึ้น